ROZHODNUTIE RADY
z 27. novembra 2008,
ktorým sa vykonáva jednotná akcia 2007/749/SZBP o policajnej misii Európskej únie (EUPM) v Bosne a Hercegovine
(2008/890/SZBP)
RADA EURÓPSKEJ ÚNIE,
so zreteľom na jednotnú akciu Rady 2007/749/SZBP z 19. novembra 2007 o policajnej misii Európskej únie (EUPM) v Bosne a Hercegovine (1), a najmä na jej článok 12 ods. 1 v spojení s článkom 23 ods. 2 druhou zarážkou Zmluvy o Európskej únii,
keďže:
(1)
Rada 19. novembra 2007 prijala jednotnú akciu 2007/749/SZBP, ktorá ustanovuje, že EUPM má pokračovať do 31. decembra 2009. O rozpočtoch na roky 2008 a 2009 sa rozhoduje na ročnom základe.
(2)
Mandát EUPM sa bude uplatňovať v súvislosti so situáciou, ktorá sa môže zhoršiť a poškodiť ciele spoločnej zahraničnej a bezpečnostnej politiky vymedzené v článku 11 zmluvy,
ROZHODLA TAKTO:
Článok 1
1. Finančná referenčná suma určená na pokrytie výdavkov spojených s vykonávaním jednotnej akcie 2007/749/SZBP je 12 400 000 EUR na rok 2009.
2. Výdavky financované zo sumy stanovenej v odseku 1 sa spravujú v súlade s postupmi a predpismi platnými pre všeobecný rozpočet Európskej únie.
Článok 2
Toto rozhodnutie nadobúda účinnosť dňom jeho prijatia.
Článok 3
Toto rozhodnutie sa uverejní v Úradnom vestníku Európskej únie.
V Bruseli 27. novembra 2008